**NOTĂ DE FUNDAMENTARE**

Administraţia Naţională de Meteorologie este persoană juridică română cu statut de regie autonomă de interes public naţional, se organizează şi funcţionează pe bază de gestiune economică şi autonomie financiară şi funcţionează sub autoritatea Ministerului Mediului, Apelor şi Pădurilor.

Bunurile administrate de Ministerul Mediului, Apelor şi Pădurilor şi unităţile din subordine sunt înscrise în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările si completările ulterioare.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, „inventarul bunurilor din domeniul public al statului se întocmeşte şi se modifică, după caz, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului”.

Potrivit pct. 21 din anexa nr. 2 la Ordonanța de urgență a Guvernului nr. 57/2019, cu modificările și completările ulterioare, cantoanele hidrotehnice, staţiile hidrologice, meteorologice şi de calitate a apelor aparțin domeniului public al statului.

În conformitate cu prevederile art. 2 alin. (1) lit. d) și lit. e) din anexa nr. 1 la Hotărârea Guvernului nr. 1176/2024 privind aprobarea Normelor tehnice pentru întocmirea și actualizarea inventarului bunurilor din domeniul public al statului și ale inventarului bunurilor imobile din domeniul privat al statului, există obligativitatea modificării inventarului centralizat al bunurilor din domeniul public al statului ori de câte ori se modifică, printre altele, elementele-cadru de descriere tehnică și valorile de inventar a bunurilor.

Potrivit prevederilor art. 867 alin. (1) coroborate cu cele ale art. 868 alin. (1) din Legea nr. 287/2009 privind Codul civil, republicată, cu modificările și completările ulterioare, dreptul de administrare „se constituie prin hotărâre a Guvernului” și „aparţine regiilor autonome sau, după caz, autorităţilor administraţiei publice centrale sau locale şi altor instituţii publice de interes naţional, judeţean ori local”.

În conformitate cu prevederile art. 2ˡ coroborate cu cele ale art. 2² din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, „reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă” și „începând cu data de 1 ianuarie 2008, activele fixe corporale de natura construcţiilor şi terenurilor aflate în patrimoniul instituţiilor publice vor fi reevaluate cel puţin o dată la 3 ani, în condiţiile prevăzute la art. 2ˡ, de o comisie numită de conducătorul instituţiei publice sau de evaluatori autorizaţi conform reglementărilor legale în vigoare, rezultatele reevaluării urmând a fi înregistrate în contabilitate până la finele anului în care s-a efectuat reevaluarea”.

Prezentul proiect de act normativ se referă la actualizarea inventarului bunurilor care alcătuiesc domeniul public al statului date în administrarea Ministerului Mediului, Apelor şi Pădurilor prin Administraţia Naţională de Meteorologie, având în vedere:

1. actualizarea descrierii tehnice a unor bunuri imobile, înscrise în anexa nr. 12 la Hotărârea Guvernului nr. 1705/2006, cu modificările și completările ulterioare, care alcătuiesc domeniul public al statului date în administrarea Administraţiei Naţionale de Meteorologie, ca urmare a efectuării lucrărilor de cadastru şi publicitate imobiliară, regăsite în anexa nr.1;
2. actualizarea valorii de inventar a unor bunuri imobile și mobile aparţinând domeniului public al statului, ca urmare a reevaluării bunurilor aparţinând patrimoniului public al statului dat în administrarea regiilor autonome, efectuate cu respectarea prevederilor art. 13 din Normele metodologice privind reevaluarea şi amortizarea activelor fixe corporale aflate în patrimoniul instituţiilor publice, aprobate prin Ordinul ministrului economiei şi finanţelor nr. 3471/2008, cu modificările și completările ulterioare, ca urmare a executării lucrărilor de modernizare, prevăzute în anexa nr.2.

În urma verificării conformității datelor înscrise în anexa nr. 12 la Hotărârea Guvernului nr. 1705/2006, cu modificările și completările ulterioare și în conformitate cu prevederile art. 14 alin. (10) din Legea cadastrului și publicității imobiliare nr. 7/1996, republicată, cu modificările și completările ulterioare, care stipulează faptul că „descrierea imobilelor din documentele tehnice ale cadastrului constituie o modalitate de punere în concordanţă a situaţiei tehnice a imobilului cu situaţia juridică cuprinsă în actele juridice”, iar „în caz de discrepanţă, prevalează situaţia tehnică identificată în urma măsurătorilor efectuate”, este necesară actualizarea descrierii tehnice, a următoarelor bunuri imobile, ce se regăsesc în anexa nr.1 la prezentul proiect de act normativ:

a) Teren Staţie Meteo Vărădia de Mureş cu numărul M.F. 62858, suprafața terenului conform Cărții funciare nr. 300613 este de 1.594 mp – extras de carte funciară nr. 23363 din 26.06.2025;

b) Teren Stație Meteo Sf.Gheorghe cu numărul M.F. 62879 este înscris în inventarul centralizat al bunurilor din domeniul public al statului cu S=4.154 mp, corect fiind 4.089 mp, conform Cărții funciare nr. 30132 - extras de carte funciară nr. 62172 din 26.06.2025;

c) Clădire Stație Meteo Sf. Gheorghe cu numărul M.F. 63540, în urma măsurătorilor din 2019 și a actualizării cadastrului, SC=138 mp, SD=138 mp, din care suprafața scărilor S=23 mp. De asemenea există construcții anexa cu S=15 mp, conform extrasului de carte funciară nr. 62172 din 26.06.2025;

d) Teren Staţie Meteo Sighetu Marmaţiei cu numărul M.F. 62869, conform Cartea funciară nr. 58527, suprafața este de 1.234 mp - extras de carte funciară nr. 15213 din 26.06.2025;

e) Teren Stație Meteo Medgidia cu numărul M.F. 114944, suprafața de 9.755 mp, se actualizează cu S= 9.775 mp, în conformitate cu extrasul de carte funciară nr. 153457 din 26.06.2025.

Reevaluarea a fost realizată de o comisie numită prin Ordinul ministrului mediului, apelor şi pădurilor nr. 101/15.01.2025, rezultatele obţinute fiind consemnate în procesul verbal nr. 1084/28.02.2025 privind reevaluarea activelor fixe corporale care aparţin domeniului public al statului, date în administrarea Administraţiei Naţionale de Meteorologie, diferenţele din reevaluarea activelor fixe corporale fiind aprobate de conducerea Ministerului Mediului, Apelor şi Pădurilor. În urma efectuării operațiunii de reevaluare a activelor fixe corporale din domeniul public al statului, desfășurată conform prevederilor Ordinului ministrului economiei și finanțelor nr. 3471/2008, cu modificările și completările ulterioare, valorile bunurilor care sunt înscrise în inventarul centralizat au fost actualizate. Valoarea totală a bunurilor actualizată este de 409.451.180,61 lei.

În evidența contabilă a Administraţiei Naţionale de Meteorologie, fiecărui mijloc fix i se atribuie un număr de inventar, însă un număr M.F. din inventarul centralizat al bunurilor din domeniul public al statului cuprinde, de regulă, mai multe active fixe corporale având numere de inventar distincte în evidențele contabile, care au fost supuse reevaluării, regăsite în anexa nr. 1b sau care nu au fost supuse reevaluării, regăsite în anexa „Situaţia privind activele fixe aflate în patrimoniul public al statului care nu se supun reevaluarii”, la procesul verbal mai sus menționat, în valoare totală de 1.327.019,47 lei, luând în considerare prevederile art. 4 din Normele metodologice privind reevaluarea şi amortizarea activelor fixe corporale aflate în patrimoniul instituţiilor publice, aprobate prin Ordinul ministrului economiei și finanțelor nr. 3471/2008.

În cursul anului 2024 s-au efectuat lucrări de modernizare și reabilitare infrastructură tehnologică de funcționare a rețelei naționale de meteorologie, la Clădirea Stație Meteo Platformă Tulcea MF 63547, finanțate din fonduri de la bugetul de stat prin bugetul Ministerului Mediului, Apelor şi Pădurilor, în valoare de 515.534,01 lei.Valoarea de inventar totală a bunului de 590.387,22 lei, prevăzută în conținutul anexei nr. 2 la proiectul de act normativ, ce trebuie înscrisă în inventarul centralizat, reprezintă suma valorii actualizate în contabilitate regăsită în anexa nr.1b la procesul verbal mai sus menționat, cu valoarea investiției. Valoarea totală a bunurilor prevăzute în anexa nr. 2 la proiectul de hotărâre a Guvernului ca urmare a reevaluării și a executării lucrărilor de modernizare este de 411.293.734,09 lei.

Ca urmare a adoptării prezentului proiect de act normativ, se modifică şi se completează anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, publicată în Monitorul Oficial al României, Partea I, nr. 1020 şi 1020 bis din 21 decembrie 2006, cu modificările şi completările ulterioare.

În procesul de elaborare a prezentului proiect de act normativ au fost respectate regulile procedurale aplicabile pentru asigurarea transparenţei decizionale, prevăzute de Legea nr. 52/2003 privind transparenţa decizională în administraţia publică, republicată, cu modificările și completările ulterioare.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale de Meteorologie, care promovează acest proiect prin Ministerul Mediului, Apelor și Pădurilor, în temeiul art.1 lit.b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările și completările ulterioare.

Totodată, precizăm că atât terenurile cât şi celelalte bunuri care fac obiectul prezentului proiect de act normativ nu sunt grevate de sarcini, nu se află în litigiu, nu fac obiectul revendicării sau restituirii, în condiţiile legii.

Prezentul proiect de act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislației în vigoare, conform prevederilor art.1 alin.(3) lit.a) din Hotărârea Guvernului nr.443/2022 pentru aprobarea conținutului instrumentului de prezentare şi motivare, a structurii raportului privind implementarea actelor normative, a instrucțiunilor metodologice pentru realizarea evaluării impactului, precum şi pentru înființarea Consiliului consultativ pentru evaluarea impactului actelor normative.

Luând în considerare cele expuse, a fost elaborat proiectul de Hotărâre a Guvernului privind actualizarea descrierii tehnice și a valorii de inventar a unor bunuri imobile și mobile aflate în domeniul public al statului și în administrarea Ministerului Mediului, Apelor şi Pădurilor prin Administraţia Naţională de Meteorologie, înscrise în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, ca urmare a efectuării lucrărilor de cadastru şi publicitate imobiliară, a reevaluării și a executării lucrărilor de modernizare, care în forma prezentată a fost avizat de către ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR**

**DIANA-ANDA BUZOIANU**

**AVIZĂM:**

**VICEPRIM - MINISTRU,**

**MINISTRUL APĂRĂRII NAȚIONALE**

**LIVIU – IONUȚ MOȘTEANU**

**MINISTRUL FINANŢELOR MINISTRUL JUSTIŢIEI ALEXANDRU NAZARE RADU MARINESCU**